## El festival Ensems afronta el cap de setmana amb la reflexió sobre la violència de ‘Songs of wars I have seen’

*** L’espectacle que dona títol a esta edició d’Ensems arriba al Teatre Martín i Soler de Les Arts el dissabte, 21 de setembre, a les 19:30 hores
* El festival organitzat per l’IVC se celebra del 19 al 25 de setembre amb 14 concerts i activitats en Les Arts i el Palau de la Música de València**

El festival de música contemporània Ensems, que organitza l’Institut Valencià de Cultura (IVC), continua la programació de la seua 46a edició amb un intens cap de setmana de concerts i activitats paral·leles entorn del lema ‘Songs of wars I have seen’.

Este certamen, degà de la música contemporània a Espanya, se celebra fins al 25 de setembre amb una programació que inclou catorze concerts i activitats que es dividixen entre Les Arts i el Palau de la Música de València.

El dissabte 21 de setembre se celebrarà la 36a edició dels ‘Encontres sobre composició’ en l’Aula Magistral de Les Arts, amb dos taules redones: en la primera es traçarà el mapa emocional de la música contemporània i comptarà amb la musicòloga Eva Sandoval i els compositors Teresa Catalán i Héctor Parra. En la segona taula, que se centrarà en les estratègies per a la nova música espanyola, intervindran el musicòleg Miguel Ángel Marín, la violinista Cecilia Bercovich i el compositor José Manuel López López.

Així mateix, a les 17:00 hores, el quartet de saxofons Kuarist, guanyadors del concurs Re\_cre@ 2023 interpretarà un programa que explora la relació de la música occidental i els mites i tradicions orientals. A continuació, ‘En conversa II’ reunirà els compositors Heiner Goebbels, Joan Gómez Alemany i Mauricio Sotelo amb el tema ‘Songs of wars’.

L’espectacle que dona títol a esta edició d’Ensems, ‘Songs of wars I have seen’, arribarà al Teatre Martín i Soler de Les Arts a les 19:30 hores, interpretat per Harmonia del Parnàs i el Grup Instrumental de València. Per a acabar la jornada del dissabte, DJ Soak oferirà una sessió en l’exterior del Teatre Martín i Soler amb el títol *Ensems Remix* amb un *remix* electrònic d’algunes de les peces dels compositors programats en el festival.

El diumenge 22 de setembre l’Aula Magistral de Les Arts acollirà a les 12:00 hores el concert d’Amores Grup de Percussió amb el programa *Prison song*, que arreplega tres obres que reflexionen sobre la realitat social. A les 17:00 hores, el percussionista Joan Pons i la soprano Belén Roig oferiran un homenatge al compositor José Evangelista.

En acabar, ‘En conversa III’ reunirà Matilde Asencio, viuda del compositor i filla de Vicente Asencio i Matilde Salvador; Joan Cerveró i l’instrumentista Joan Pons entorn de la figura del desaparegut compositor valencià-canadenc.

A les 19:30 hores en el Teatre Martín i Soler dels Arts tindrà lloc el concert del pianista Bartomeu Jaume, que interpretarà un programa monogràfic d’algunes de les composicions més representatives de José Evangelista.

**46a edició**

El lema d’esta edició d’Ensems és ‘Songs of wars I have seen’, en referència a l’obra de Heiner Goebbels que té un lloc destacat en la programació, amb la direcció de Chloe Rooke, i que serà el punt de partida per a una reflexió sobre la violència i les guerres, especialment cap al patiment de les dones en estes.

Així, la programació s’ha construït sobre la base de quatre blocs temàtics: ‘Songs of wars I have seen’, com a obra central i lema de l’edició; el 150 aniversari del naixement del compositor austríac Arnold Schönberg; l’homenatge al compositor valencià-canadenc José Evangelista, mort en 2023; i la reflexió sobre la música contemporània amb diàlegs i taules redones.

Totes les activitats de la programació d’Ensems són d’accés lliure fins que es complete l’aforament, excepte l’òpera *The Golden Stool* i el concert de l’Orquestra de València, les entrades dels quals ja estan a la venda. Les invitacions per als concerts poden obtindre’s en la web d’[Ensems](https://ensems.ivc.gva.es/).

Fecha: 20/09/2024